Pasiūlymas TARYBOS SPRENDIMAS dėl pozicijos, kurios Europos Sąjunga turi laikytis ES ir Šveicarijos jungtiniame komitete, dėl atleidimo nuo Europos bendrijos ir Šveicarijos Konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių 3 straipsnio 3 dalies pirmoje pastraipoje numatytos prievolės perduoti duomenis atvejų nustatymo /* COM/2013/0177 final - 2013/0093 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Europos bendrijos ir Šveicarijos konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių[1] tikslas – toliau paprastinti tikrinimus ir formalumus gabenant prekes per sienas ir netrikdyti susitariančiųjų šalių prekybos srautų, kartu užtikrinant aukštą tiekimo grandinės saugumo lygį. Eksporto į trečiąsias šalis atveju minėtas saugumas, be kita ko, užtikrinamas įpareigojant iš anksto pateikti eksporto muitinės įstaigai išvežimo bendrąją deklaraciją su saugumo duomenimis. Kai prekės iš Šveicarijos muitų teritorijos vežamos į trečiąją šalį per Sąjungos muitų teritoriją, tokioje deklaracijoje pateikti saugumo duomenys turi būti perduodami Sąjungoje esančiai išvežimo muitinės įstaigai. Tokia pati procedūra taikoma ir priešingu atveju, kai prekės iš Sąjungos vežamos per Šveicarijoje esančią išvežimo muitinės įstaigą. Už minėto susitarimo administravimą ir tinkamą taikymą atsako jo 19 straipsnio 1 dalimi įsteigtas Jungtinis komitetas. Šis komitetas gali nustatyti atvejus, kai duomenų perduoti nebūtina. Nuo prievolės perduoti duomenis atleidžiama tik tuomet, jei tai neturi poveikio susitarimu užtikrinamo saugumo lygiui. Šiuo ES ir Šveicarijos jungtinio komiteto sprendimo projektu siūloma atleisti nuo prievolės perduoti saugumo duomenis tam tikro netiesioginio eksporto oro transportu atveju. Saugumo lygio išlaikymo sąlyga laikoma įvykdyta, nes oro vežėjai tikrina viso krovinio saugumą, prieš jį pakraudami į orlaivį, pagal Čikagos tarptautinės civilinės aviacijos konvencijos 17 priede nurodytus kriterijus. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Šveicarijos muitinė pritarė Jungtinio komiteto sprendimo projektui. Poveikio vertinimas Kadangi sprendimu įgyvendinama viena susitarimo nuostata, tačiau jos turinys nekeičiamas, poveikio vertinti nereikia. 3. TEISINIAI PASIŪLYMO ASPEKTAI Šis Tarybos sprendimo pasiūlymas yra teisinė priemonė nustatyti poziciją, kurios Europos Sąjunga turi laikytis ES ir Šveicarijos jungtiniame komitete, dėl tam tikrų Europos bendrijos ir Šveicarijos Konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių nuostatų įgyvendinimo. Pagal 2009 m. birželio 25 d. Tarybos sprendimo 2009/556/EB[2] 5 straipsnio pirmos pastraipos nuostatas, bendrą Europos Sąjungos poziciją kvalifikuota balsų dauguma nustato Taryba, remdamasi Komisijos pasiūlymu. 4. POVEIKIS BIUDŽETUI Šis sprendimas finansinio poveikio Europos Sąjungos biudžetui neturi. 5. NEPRIVALOMI DUOMENYS Nėra. 2013/0093 (NLE) Pasiūlymas TARYBOS SPRENDIMAS dėl pozicijos, kurios Europos Sąjunga turi laikytis ES ir Šveicarijos jungtiniame komitete, dėl atleidimo nuo Europos bendrijos ir Šveicarijos Konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių 3 straipsnio 3 dalies pirmoje pastraipoje numatytos prievolės perduoti duomenis atvejų nustatymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalį kartu su 218 straipsnio 9 dalimi, atsižvelgdama į 2009 m. birželio 25 d. Europos bendrijos ir Šveicarijos Konfederacijos sudarytą susitarimą dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių[3] (toliau – susitarimas), atsižvelgdama į 2009 m. birželio 25 d. Tarybos sprendimą 2009/556/EB dėl minėto susitarimo laikino taikymo ir sudarymo[4], ypač į jo 5 straipsnio pirmą pastraipą, atsižvelgdama į Europos Komisijos pasiūlymą, kadangi: (1) pagal susitarimo 21 straipsnį, administruoti susitarimą priklauso šiuo susitarimu įsteigto Jungtinio komiteto (toliau – ES ir Šveicarijos jungtinis komitetas) kompetencijai; (2) susitarimo I priedo 3 straipsnio 3 dalies antroje pastraipoje numatyta, kad Jungtinis komitetas gali nustatyti atvejus, kai perduoti šią informaciją pagal pirmą pastraipą nebūtina, jei tai nesukelia poveikio šiuo susitarimu užtikrinamam saugumo lygiui, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis ES ir Šveicarijos jungtiniame komitete, dėl atleidimo nuo susitarimo I priedo 3 straipsnio 3 dalies pirmoje pastraipoje numatytos prievolės perduoti duomenis atvejų nustatymo nustatoma pridedamame ES ir Šveicarijos jungtinio komiteto sprendimo projekte. 2 straipsnis Priimtas Jungtinio komiteto sprendimas bus paskelbtas Europos Sąjungos oficialiajame leidinyje. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas PRIEDAS PROJEKTAS ES IR ŠVEICARIJOS JUNGTINIO KOMITETO SPRENDIMAS Nr. .../2013 [data] kuriuo nustatomi atleidimo nuo 2009 m. birželio 25 d. Europos bendrijos ir Šveicarijos konfederacijos susitarimo dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių I priedo 3 straipsnio 3 dalies pirmoje pastraipoje numatytos prievolės perduoti duomenis atvejai JUNGTINIS KOMITETAS, atsižvelgdamas į 2009 m. birželio 25 d. Europos bendrijos ir Šveicarijos konfederacijos sudarytą susitarimą dėl tikrinimų ir formalumų gabenant prekes supaprastinimo ir dėl muitinės įgyvendinamų saugumo priemonių (toliau – susitarimas), ypač į jo 21 straipsnio 3 dalį ir jo I priedo 3 straipsnio 3 dalies antrą pastraipą; kadangi: (1) susitarimo tikslas – toliau paprastinti tikrinimus ir formalumus gabenant prekes per sienas ir netrikdyti susitariančiųjų šalių prekybos srautų, kartu užtikrinant aukštą tiekimo grandinės saugumo lygį; (2) susitariančiosios šalys įsipareigojo savo teritorijose užtikrinti lygiavertį saugumo lygį, taikydamos Europos Sąjungoje galiojančių teisės aktų nustatytas priemones; (3) kai prekės iš vienos susitariančiosios šalies muitų teritorijos vežamos į trečiąją šalį per kitos susitariančiosios šalies muitų teritoriją, pirmosios susitariančiosios šalies kompetentingai institucijai pateiktoje išvežimo bendrojoje deklaracijoje pateikti saugumo duomenys perduodami antrosios susitariančiosios šalies kompetentingai institucijai; (4) Jungtinis komitetas gali nustatyti atvejus, kai perduoti šią informaciją nebūtina, jei tai nesukelia poveikio šiuo susitarimu užtikrinamam saugumo lygiui; (5) Europos Sąjungos valstybės narės ir Šveicarijos Konfederacija yra Čikagos tarptautinės civilinės aviacijos konvencijos šalys; pagal šios konvencijos 17 priedą, siekiant apsaugoti tarptautinę aviaciją nuo neteisėto įsikišimo, oro vežėjai tikrina viso krovinio saugumą, prieš jį pakraudami į orlaivį; (6) Europos bendriją ir Šveicarijos Konfederaciją saisto 1999 m. birželio 21 d. sudarytas oro transporto susitarimas, kuriuo reglamentuojamas oro saugumas ir sauga, NUSPRENDĖ: 1 straipsnis I priedo 3 straipsnio 3 dalies pirmoje pastraipoje minėto prekių eksporto atveju duomenų perduoti nebūtina, jei: (a) prekes priima oro transporto bendrovė, užtikrinanti jų vežimą iš susitariančiųjų šalių muitų teritorijos; (b) prekės per antrojoje susitariančioje šalyje esančią muitinės įstaigą išvežamos oro transportu; (c) išvežimo bendroji deklaracija arba muitinės eksporto deklaracija, atitinkanti šioje bendrojoje deklaracijoje nustatytas sąlygas, pateikta vietos, iš kurios prekės eksportuojamos, kompetentingai muitinės įstaigai; (d) kai prekės atvežamos į išvežimo iš antrosios susitariančiosios šalies muitų teritorijos vietos muitinės įstaigą, vežėjas minėtai įstaigai šios prašymu pateikia atitinkamų prekių išvežimo bendrosios deklaracijos kopiją. 2 straipsnis Šis sprendimas įsigalioja kitą dieną po jo priėmimo. Priimta Briuselyje JUNGTINIS KOMITETAS PIRMININKAS [1] OL L 199, 2009 7 31, p. 24. [2] OL L 199, 2009 7 31, p. 22. [3] OL L 199, 2009 7 31, p. 24. [4] OL L 199, 2009 7 31, p. 22.